Dodi Al-Fayed

Emad El-Din Mohamed Abdel Moneim Fayed (arabisk: عماد  الدين محمد عبد المنعم  الفايد ) (født 15. april 1955, død 31. august 1997), bedre kjent som Dodi Al-Fayed, var sønn av den egyptiske milliardæren Mohamed Al-Fayed (arabisk:  محمد الفايد), tidligere eier av det britiske varehuset Harrods, eier av Fulham Football Club og Hôtel Ritz Paris. Hans mor var Samira Kashoggi, søster av våpenhandleren Adnan Khashoggi.

Fayed ble født i Alexandria i Egypt, hvor han var student ved Collège Saint Marc før han begynte på Institut Le Rosey i Sveits. Han jobbet som filmprodusent; blant annet for Breaking Glass (1980) og Chariots of Fire (1981), så vel som filmen F/X og dens oppfølger F/X2. Han jobbet også som ledende kreativ konsulent for TV-serien med samme navn.

Dodi var også ledende produsent for filmen Hook fra 1991, sammen med Robin Williams og Dustin Hoffman. I tillegg hadde han samme funksjon i filmversjonen av The Scarlet Letter fra 1995.

I juli 1997 skrev en rekke ukeblader og andre presseorganer at han var blitt kjæreste med Diana, tidligere fyrstinne av Wales. Den 31. august samme år døde paret i en bilulykke i Paris. Hverken han eller Diana brukte setebelter, og Henri Paul, limousinens sjåfør, skal angivelig ha vært beruset.

Han ble opprinnelig gravlagt i Brookwood gravlund nær Woking, men ble flyttet til Fayed-eiendommen i Surrey. Hans far reiste et minnesmerke over paret i Harrods den 12. april 1998, og avduket et enda større i 2005. I 2010 solgte Mohamed Al-Fayed varehuset Harrods. I 2018 ble det gjort kjent at det seneste monumentet ville bli fjernet fra Harrods.

 Bildegalleri 

 Referanser 

 Eksterne lenker 

 Intervju med Dodis far av Richard Quest
 Last ned: Lord Stevens 832-siders utredning om døden til Diana, Dodi Al-Fayed & Henri Paul Operation Paget 14. desember 2006

Kategori:Egyptere
Kategori:Personer fra Alexandria
Kategori:Omkomne i trafikkulykker